
PATVIRTINTA 
Šakių rajono savivaldybės tarybos 
2024 m. gegužės 24 d. sprendimu Nr. T-223

TRŪKSTAMOS KVALIFIKACIJOS SPECIALISTŲ PRITRAUKIMO Į ŠAKIŲ RAJONO SAVIVALDYBĘ TVARKOS APRAŠAS

I SKYRIUS
BENDROSIOS NUOSTATOS

1. Trūkstamos kvalifikacijos specialistų pritraukimo į Šakių rajono savivaldybę (toliau – Savivaldybė) tvarkos aprašas (toliau – Aprašas) nustato skatinimo priemones, finansuojamos priemonės skatinimo dydį, finansavimo teikimo sąlygas ir tvarką trūkstamos kvalifikacijos specialybių specialistams pritraukti.
2. Aprašas skirtas Savivaldybės metų strateginio veiklos plano Mokymosi visą gyvenimą, jaunimo ir sporto programoje numatytai priemonei įgyvendinti. 
3. Apraše vartojamos sąvokos:
3.1. trūkstamos kvalifikacijos Marijampolės apskrities vyriausiojo policijos komisariato Šakių rajono policijos komisariato specialistas: statutinis valstybės tarnautojas, kuris pretenduoja užimti laisvą pareigybę Marijampolės apskrities vyriausiojo policijos komisariato Šakių rajono policijos komisariate, kuri iki tol ne mažiau kaip du mėnesius buvo neužimta ir dėl kurios užėmimo per nurodytą terminą įstaigos vadovas ėmėsi visų galimų priemonių pretendentui rasti;
[bookmark: _Hlk121749721]3.2. trūkstamos kvalifikacijos Savivaldybės sveikatos priežiūros  įstaigos specialistas: asmuo, kuris pretenduoja užimti laisvą pareigybę Savivaldybės viešojoje asmens sveikatos priežiūros  įstaigoje, kurios savininkė yra Savivaldybė – gydytojo, slaugytojo, psichologo ar kito sveikatos priežiūros specialisto, kuri iki tol ne mažiau kaip du mėnesius buvo neužimta ir dėl kurios užėmimo per nurodytą terminą įstaigos vadovas ėmėsi visų galimų priemonių pretendentui rasti. Dviejų mėnesių terminas netaikomas prašymams pripažinti specialistą trūkstamos kvalifikacijos, kai prašymas teikiamas dėl stipendijos skyrimo, rezidentūros, slaugos ar kitų sveikatos priežiūros specialistų studijų apmokėjimo šio Aprašo 10.1, 10.4 ir 10.5 papunkčiuose nustatyta tvarka;
3.3. trūkstamos kvalifikacijos Savivaldybės švietimo ar kultūros  įstaigos (įstaigų) specialistas: asmuo, kuris pretenduoja užimti laisvą nekonkursinę pareigybę Savivaldybės švietimo ar kultūros įstaigoje (įstaigose), kuriai užimti iki tol neatsirado nė vieno pretendento po antrąkart paskelbtos atrankos ir dėl kurios užėmimo įstaigos vadovas ėmėsi visų galimų priemonių pretendentui rasti. Dviejų mėnesių terminas netaikomas prašymams pripažinti specialistą trūkstamos kvalifikacijos, kai prašymas teikiamas dėl stipendijos skyrimo pedagogui ar kitam švietimo pagalbos specialistui, kultūros darbuotojui ar jų studijų apmokėjimo šio Aprašo 11.1 ir 11.3 papunkčiuose nustatyta tvarka. 
4. Teisę į šio Aprašo nustatytas skatinimo priemones turi asmenys, siekiantys įsidarbinti:
4.1. Marijampolės apskrities vyriausiojo policijos komisariato Šakių rajono policijos komisariate;
4.2. Savivaldybės viešojoje asmens sveikatos priežiūros įstaigoje, kurios savininkė yra Savivaldybė; 
4.3. Savivaldybės švietimo ar kultūros įstaigoje (įstaigose), kurios savininkė yra Savivaldybė.
5. Skatinimo tikslas yra užtikrinti šio Aprašo 4 punkte nurodytų įstaigų veiklos poreikius, teikiamų paslaugų gyventojams prieinamumą ir kokybę.
II SKYRIUS
TRŪKSTAMOS KVALIFIKACIJOS SPECIALISTŲ PAREIGYBIŲ SĄRAŠO SUDARYMAS

6. Prašymą pripažinti specialistą trūkstamos kvalifikacijos pagal šiame Apraše nustatytus kriterijus nagrinėja Savivaldybės mero (toliau – meras) potvarkiu sudaryta komisija (toliau – Komisija). 
7. Komisija, išnagrinėjusi prašymą pripažinti specialistą trūkstamos kvalifikacijos, priima vieną iš sprendimų:
7.1. pripažinti specialistą trūkstamos kvalifikacijos;
7.2. prašymą pripažinti specialistą trūkstamos kvalifikacijos motyvuotai atmesti.
8. Trūkstamos kvalifikacijos specialistų pareigybių sąrašas, patvirtintas Savivaldybės mero potvarkiu, skelbiamas Savivaldybės tinklalapyje www.sakiai.lt.

III SKYRIUS
TRŪKSTAMOS KVALIFIKACIJOS SPECIALISTŲ SKATINIMO PRIEMONĖS IR FINANSUOJAMŲ PRIEMONIŲ SKATINIMO DYDŽIAI

9. Siekiančių įsidarbinti Marijampolės apskrities vyriausiojo policijos komisariato Šakių rajono policijos komisariate skatinimo priemonės ir dydžiai:
9.1. vienkartinė išmoka – 7000 Eur. Asmuo, pasinaudojęs skatinimo priemone pagal šį papunktį, įsipareigoja dirbti įstaigoje ne trumpiau kaip 4 metus nuo darbo pradžios ir ne mažesniu kaip 1 etato krūviu. Jeigu dėl tam tikrų pateisinamų aplinkybių dirbantysis negali dirbti (pvz.: nėštumo ir gimdymo atostogos, atostogos vaiko priežiūrai ir kt.), laikotarpis atitinkamai pratęsiamas;
9.2. lėšų skyrimas gyvenamojo būsto (gyvenamųjų patalpų) įsigijimui nuosavybėn Savivaldybėje. Asmeniui skiriama ne daugiau kaip 20 000 eurų. Asmuo, pasinaudojęs skatinimo priemone, įsipareigoja įstaigoje dirbti ne trumpiau kaip 5 metus (nėštumo ir gimdymo atostogų bei atostogų vaikui prižiūrėti laikotarpis neįskaičiuojamas) nuo finansavimo sutarties pasirašymo ne mažesniu nei 1 etato darbo krūviu ir deklaruoti gyvenamąją vietą bei gyventi Savivaldybėje.
9.3. lėšų skyrimas (vienkartinė išmoka) nuosavybės teise priklausančio būsto (gyvenamųjų patalpų) rekonstrukcijai ar remontui Šakių rajono savivaldybėje. Specialistui skiriama ne daugiau kaip 20 000 eurų. Asmuo, pasinaudojęs skatinimo priemone, įsipareigoja įstaigoje dirbti ne trumpiau kaip 5 metus (nėštumo ir gimdymo atostogų bei atostogų vaikui prižiūrėti laikotarpis neįskaičiuojamas) nuo finansavimo sutarties pasirašymo ne mažesniu nei 1 etato darbo krūviu ir deklaruoti gyvenamąją vietą bei gyventi Savivaldybėje.
10. Siekiančių įsidarbinti Savivaldybės viešojoje asmens sveikatos priežiūros įstaigoje, kurios savininkė yra Savivaldybė, skatinimo priemonės ir dydžiai:
10.1. stipendija Lietuvos Respublikos aukštosiose mokyklose administracijos direktoriaus įsakymu skiriamą trūkstamos kvalifikacijos slaugytojo, psichologo ar kito sveikatos priežiūros specialisto specialybę studijuojančiam studentui – 350 Eur per mėnesį (10 mėnesių per metus, išskyrus akademines atostogas). Stipendija skiriama paskutiniaisiais studijų metais. Studentas, pasinaudojęs skatinimo priemone pagal šį papunktį, įsipareigoja po studijų baigimo įstaigose dirbti ne trumpiau kaip 2 metus nuo darbo pradžios, ne mažesniu kaip 1 etato krūviu. Jeigu dėl tam tikrų pateisinamų aplinkybių negali dirbti (pvz.: nėštumo ir gimdymo atostogos, atostogos vaiko priežiūrai ir kt.), laikotarpis atitinkamai pratęsiamas.
[bookmark: _Hlk166232196]10.2. metinė išmoka – 7000 Eur, trūkstamos kvalifikacijos gydytojui, dirbančiam ne mažiau 1 etato krūviu, gydytojo poreikiams tenkinti, pirmus 3 metus (nėštumo ir gimdymo atostogų bei atostogų vaikui prižiūrėti metu išmoka nemokama). Įstaigoje gydytojas įsipareigoja dirbti ne trumpiau kaip 5 metus nuo darbo pradžios. Gydytojui, dirbančiam mažesniu nei 1 etato darbo krūviu, bet ne mažesniu nei 0,5 etato darbo krūviu, metinė išmoka mažinama proporcingai darbo krūviui;
10.3. vienkartinė išmoka – 7000 Eur, trūkstamos kvalifikacijos slaugytojui, psichologui ar kitam sveikatos priežiūros specialistui, dirbančiam ne mažiau 1 etato krūviu, slaugytojo, psichologo ar kito sveikatos priežiūros specialisto poreikiams tenkinti (nėštumo ir gimdymo atostogų bei atostogų vaikui prižiūrėti metu išmoka nemokama). Įstaigoje šie specialistai įsipareigoja dirbti ne trumpiau kaip 4 metus nuo darbo pradžios. Specialistui, dirbančiam mažesniu nei 1 etato darbo krūviu, bet ne mažesniu nei 0,5 etato darbo krūviu, metinė išmoka mažinama proporcingai darbo krūviui;
10.4. apmokėti 50 proc. rezidentūros studijų pagal rezidentūros išlaidų sąmatą ir universiteto patvirtintą rezidentūros studijų kainą metams. Rezidentas, pasinaudojęs skatinimo priemone pagal šį papunktį, įsipareigoja po rezidentūros studijų baigimo įstaigoje dirbti ne trumpiau kaip 3 metus nuo darbo pradžios, dirbdamas ne mažesniu nei 0,5 etato darbo krūviu. Jeigu dėl tam tikrų pateisinamų aplinkybių dirbantysis negali dirbti (pvz.: nėštumo ir gimdymo atostogos, atostogos vaiko priežiūrai ir kt.), laikotarpis atitinkamai pratęsiamas;
10.5. apmokėti 50 proc. slaugos ir kito sveikatos priežiūros specialisto studijas pagal patvirtintą studijų kainą metams. Slaugytojas ar kitas sveikatos priežiūros specialistas, pasinaudojęs skatinimo priemone pagal šį papunktį, įsipareigoja po studijų baigimo įstaigoje dirbti ne trumpiau kaip 3 metus nuo darbo pradžios, dirbdamas ne mažesniu nei 0,5 etato darbo krūviu. Jeigu dėl tam tikrų pateisinamų aplinkybių dirbantysis negali dirbti (pvz.: nėštumo ir gimdymo atostogos, atostogos vaiko priežiūrai ir kt.), laikotarpis atitinkamai pratęsiamas.
10.6. lėšų skyrimas gyvenamojo būsto (gyvenamųjų patalpų) įsigijimui nuosavybėn Savivaldybėje. Asmeniui skiriama ne daugiau kaip 20 000 eurų. Asmuo, pasinaudojęs skatinimo priemone įsipareigoja įstaigoje dirbti ne trumpiau kaip 5 metus (nėštumo ir gimdymo atostogų bei atostogų vaikui prižiūrėti laikotarpis neįskaičiuojamas) nuo finansavimo sutarties pasirašymo ne mažesniu nei 1 etato darbo krūviu ir deklaruoti gyvenamąją vietą bei gyventi Savivaldybėje.
10.7. lėšų skyrimas (vienkartinė išmoka) nuosavybės teise priklausančio būsto (gyvenamųjų patalpų) rekonstrukcijai ar remontui Šakių rajono savivaldybėje. Specialistui skiriama ne daugiau kaip 20 000 eurų. Asmuo, pasinaudojęs skatinimo priemone, įsipareigoja įstaigoje dirbti ne trumpiau kaip 5 metus (nėštumo ir gimdymo atostogų bei atostogų vaikui prižiūrėti laikotarpis neįskaičiuojamas) nuo finansavimo sutarties pasirašymo ne mažesniu nei 1 etato darbo krūviu ir deklaruoti gyvenamąją vietą bei gyventi Savivaldybėje.
11. Siekiančių įsidarbinti Savivaldybės švietimo ar kultūros įstaigoje (įstaigose) skatinimo priemonės ir dydžiai:
11.1. stipendija Lietuvos Respublikos aukštosiose mokyklose administracijos direktoriaus įsakymu skiriamą trūkstamos kvalifikacijos pedagoginę ar kultūrinės krypties specialybę studijuojančiam studentui – 350 Eur per mėnesį (10 mėnesių per metus, išskyrus akademines atostogas). Stipendija skiriama paskutiniaisiais studijų metais. Studentas, pasinaudojęs skatinimo priemone pagal šį papunktį, įsipareigoja po studijų baigimo įstaigoje (įstaigose) dirbti ne trumpiau kaip 2 metus nuo darbo pradžios, ne mažesniu kaip 1 etato krūviu. Jeigu dėl tam tikrų pateisinamų aplinkybių negali dirbti (pvz.: nėštumo ir gimdymo atostogos, atostogos vaiko priežiūrai ir kt.), laikotarpis atitinkamai pratęsiamas.
11.2. vienkartinė išmoka – 7000 Eur, trūkstamos kvalifikacijos specialybės pedagogui, kitam švietimo pagalbos specialistui, kultūros darbuotojui, dirbančiam ne mažesniu kaip 1 etato krūviu. Pedagogas, kitas švietimo pagalbos specialistas ar kultūros darbuotojas įsipareigoja įstaigoje (įstaigose) dirbti ne trumpiau kaip 4 metus nuo darbo pradžios. Jeigu dėl tam tikrų pateisinamų aplinkybių dirbantysis negali dirbti (pvz.: nėštumo ir gimdymo atostogos, atostogos vaiko priežiūrai ir kt.), laikotarpis atitinkamai pratęsiamas. Pedagogui, kitam švietimo pagalbos specialistui ar kultūros darbuotojui, dirbančiam mažesniu nei 1 etato darbo krūviu, bet ne mažesniu nei 0,5 etato darbo krūviu, išmoka mažinama proporcingai darbo krūviui;
11.3. apmokėti 50 proc. pedagogo, kito švietimo pagalbos specialisto ar kultūros darbuotojo studijas pagal patvirtintą studijų kainą metams. Pedagogas, kitas švietimo pagalbos specialistas ar kultūros darbuotojas, pasinaudojęs skatinimo priemone pagal šį papunktį, įsipareigoja po studijų baigimo įstaigoje dirbti ne trumpiau kaip 3 metus nuo darbo pradžios, dirbdamas ne mažesniu nei 0,5 etato darbo krūviu. Jeigu dėl tam tikrų pateisinamų aplinkybių dirbantysis negali dirbti (pvz.: nėštumo ir gimdymo atostogos, atostogos vaiko priežiūrai ir kt.), laikotarpis atitinkamai pratęsiamas. 
11.4. lėšų skyrimas gyvenamojo būsto (gyvenamųjų patalpų) įsigijimui nuosavybėn Savivaldybėje. Asmeniui skiriama ne daugiau kaip 20 000 eurų. Asmuo, pasinaudojęs skatinimo priemone, įsipareigoja įstaigoje (įstaigose) dirbti ne trumpiau kaip 5 metus (nėštumo ir gimdymo atostogų bei atostogų vaikui prižiūrėti laikotarpis neįskaičiuojamas) nuo finansavimo sutarties pasirašymo ne mažesniu nei 1 etato darbo krūviu ir deklaruoti gyvenamąją vietą bei gyventi Savivaldybėje.
11.5. lėšų skyrimas (vienkartinė išmoka) nuosavybės teise priklausančio būsto (gyvenamųjų patalpų) rekonstrukcijai ar remontui Šakių rajono savivaldybėje. Specialistui skiriama ne daugiau kaip 20 000 eurų. Asmuo, pasinaudojęs skatinimo priemone, įsipareigoja įstaigoje dirbti ne trumpiau kaip 5 metus (nėštumo ir gimdymo atostogų bei atostogų vaikui prižiūrėti laikotarpis neįskaičiuojamas) nuo finansavimo sutarties pasirašymo ne mažesniu nei 1 etato darbo krūviu ir deklaruoti gyvenamąją vietą bei gyventi Savivaldybėje.
12. Tam pačiam asmeniui skiriama tik viena skatinimo priemonė. 
13. Nuosavybės teisėmis įgytas nekilnojamasis turtas negali būti perleistas 5 metus nuo finansavimo sutarties pasirašymo.

IV SKYRIUS
DOKUMENTŲ PATEIKIMO IR FINANSAVIMO TEIKIMO TVARKA

14. Procedūras dėl šio Aprašo 9–11 punktuose nurodytų skatinimo priemonių finansavimo skyrimo organizuojamos pagal mero potvarkiu patvirtintą finansavimo tvarkos aprašą. Prašymas dėl Aprašo 9–11 punktuose nurodytos skatinimo priemonės finansavimo teikiamas merui. Prie prašymo pridedami pasirinktos skatinimo priemonės skyrimo teisėtumą ir pagrįstumą pagrindžiantys dokumentai.
15. Prašymus dėl Aprašo 9–11 punktuose nurodytos skatinimo priemonės skyrimo nagrinėja Komisija.
16. Komisija savo darbe vadovaujasi šiuo Aprašu ir mero potvarkiu patvirtintu finansavimo tvarkos aprašu.
17. Komisija apsvarsto prašymą ir teikia merui motyvuotą siūlymą dėl skatinimo priemonės skyrimo:
17.1. teikti finansavimą; 
17.2. neteikti finansavimo, nurodant nefinansavimo motyvus. 
18. Sprendimą dėl šio Aprašo 9–11 punktuose nurodytos skatinimo priemonės skyrimo priima meras pasirašydamas potvarkį. 
19. Mero potvarkis dėl finansavimo teikimo taikant skatinimo priemonę ne vėliau kaip per 5 darbo dienas nuo potvarkio pasirašymo dienos pateikiamas prašymą pateikusiam asmeniui.
20. Meras ar jo įgaliotas kitas asmuo, trūkstamos kvalifikacijos specialistas ir trūkstamos kvalifikacijos specialistą į pareigas priimantis asmuo ar kitas įgaliotas asmuo pasirašo finansavimo sutartį dėl finansavimo teikimo taikant skatinimo priemonę, kurioje turi būti numatyti lėšų pervedimo terminai, šalių teisės ir pareigos, atsakomybė, sutarties nutraukimo tvarka ir kt. Finansavimo sutarties pasirašymo terminai nustatomi mero potvarkiu patvirtintame finansavimo tvarkos apraše. Finansavimo sutarties tipinę formą tvirtina meras. 
21. Jei trūkstamos kvalifikacijos specialistas nepasirašo šio Aprašo 20 punkte nurodytos finansavimo sutarties, laikoma, kad trūkstamos kvalifikacijos specialistas tokio finansavimo atsisako ir tokiu atveju pripažįstamas netekusiu galios mero potvarkis dėl finansavimo skyrimo.

V SKYRIUS
ATSAKOMYBĖ

22. Į pareigas priimantis asmuo (įstaigos vadovas) privalo ne vėliau kaip per 10 darbo dienų raštu informuoti Savivaldybę, jei su finansavimą gavusiu asmeniu nutraukiama darbo sutartis arba išnyksta aplinkybės, dėl kurių buvo skirtas finansavimas, pavyzdžiui, nebaigiamos studijos ir kt. 
23. Jei asmuo, pasinaudojęs šio Aprašo 10.1, 10.4, 10.5 ir 11.1, 11.3 papunkčiuose nurodyta skatinimo priemone, per vienerius metus po studijų baigimo neįdarbinamas įstaigoje, kuri teikė prašymą pripažinti specialistą trūkstamos kvalifikacijos, dėl šios įstaigos kaltės (pvz. nėra laisvos darbo vietos, nėra etato ir kt.), tokia įstaiga privalo grąžinti Savivaldybės administracijai visas asmeniui išmokėtas skatinimo priemonės lėšas. Negrąžinus lėšų savo noru, jos išieškomos teismine tvarka.
24. Jei asmuo, kuriam skirta skatinimo priemonė, neišdirba pusės termino arba išdirba pusę termino ar daugiau, bet ne visą terminą, nurodytą Aprašo 9–11 punktuose pagal atitinkamą skatinimo priemonę, jis per tris mėnesius nuo darbo santykių pasibaigimo privalo grąžinti Savivaldybės administracijai skatinimo priemonei skirtas rajono Savivaldybės biudžeto lėšas:

	Dirbtas laikas, mėn.
	Grąžintina skatinimo priemonei skirta suma, proc.

	≤ 12 mėn. 
	100 proc.

	Nuo 13 iki 24 mėn.
	80 proc.

	Nuo 25 iki 36 mėn.
	60 proc.

	Nuo 37 iki 48 mėn.
	40 proc.

	Nuo 49 iki 60 mėn. 
	30 proc.


Negrąžinus lėšų savo noru, jos išieškomos teismine tvarka.
25. Jei asmuo, kuriam skirta skatinimo priemonė, nutraukia studijas, tai per tris mėnesius nuo studijų nutraukimo privalo grąžinti visas šiai priemonei skirtas lėšas Savivaldybės administracijai. Negrąžinus lėšų savo noru, jos išieškomos teismine tvarka.
26. Grąžinta arba teismine tvarka išieškota suma grąžinama į Savivaldybės biudžetą.


VI SKYRIUS
BAIGIAMOSIOS NUOSTATOS

27. Tai, kas nereglamentuota Apraše, sprendžiama taip, kaip numatyta Lietuvos Respublikos teisės aktuose.
28. Jei lėšos, numatytos atskiroje veiklos srityje numatytai priemonei įgyvendinti, neišnaudojamos, jos gali būti naudojamos kitos grupės specialistų skatinimo priemonei finansuoti. Jei lieka lėšų ir nėra poreikio finansuoti skatinimo priemones šio Aprašo nustatyta tvarka, lėšos gali būti naudojamos kitoms biudžeto reikmėms.
29. Aprašas papildomas ir (ar) keičiamas, pripažįstamas netekusiu galios Savivaldybės tarybos sprendimu.
30. Savivaldybės Kontrolės ir audito tarnyba kontroliuoja paskirtų lėšų panaudojimą.


_______________________________
